Drumul care taie munţii la cota cea mai înaltă din România, Transalpina, îşi aşteaptă în curând turiştii. Puţină lume ştie cum arăta acest drum pe vremuri, drum inaugurat de Carol al II-lea în 1938, drum care atrage, de trei ani, mii de turişti.

Cel mai frumos drum din România a fost fotografiat, în premieră, în 1968 şi traversat cu un Wartburg de către Viorel Simionescu.

Vă invităm la un material prezentat de cei de la Radio Europa FM. Pentru audio, accesaţi link-ul europafm.

Vorbim astăzi, la Personalitatea zilei, cu unul dintre puținii fotografi care au realizat poze de arhivă cu Transalpina, acum aproape 50 de ani. În 1968, Viorel Simionescu descoperea cel mai înalt drum din România. Azi –Transalpina, pe vremuri – Drumul Regelui, apoi, pur și simplu, Drumul Naţional 67C.

În 1968, era un spectaculos drum forestier, neasfaltat. Călătoria a fost făcută cu un automobil Wartburg, o mașină care se producea în Republica Democrată Germană, iar fotografiile au fost realizate cu un aparat Praktica, de producție est-germană. Viorel Simionescu este de profesie inginer, iar timp de aproape 60 de ani a făcut fotografie din pasiune. 25 de ani a fost în conducerea Asociaţiei Artiştilor Fotografi din România și are mii de imagini publicate în albume, calendare și cărți poștale. Acum, Viorel Simionescu trăiește în Canada. El i-a povestit Lilianei Nicolae cum a descoperit cel mai înalt drum din România acum aproape 50 de ani.

„La plecarea din Novaci drumul era acceptabil, similar cu cele mai multe șosele din țară, puține fiind cele asfaltate”, spune Viorel Simionescu despre drumul care traversează Carpații.

Foto: Viorel Simionescu

Transalpina a fost inaugurată, în primele zile ale anului 1938, de către regele Carol al II-lea, la Poiana Sibiului. Tocmai de aceea a fost numită Drumul Regelui. A mai fost reparată după cel de-Al Doilea Război Mondial, dar apoi a fost abandonată ani de zile.

Foto: Viorel Simionescu

Astăzi, Transalpina este asfaltată în totalitate, dar cea mai mare parte a anului este închisă și nu poate fi traversată din cauza vremii și a căderii de stânci.

Foto: Viorel Simionescu

În imaginea următoare se observă stațiunea Rânca. Mai exact, singura cabană din acele vremuri.

Rar trecea prin zonă câte o mașină. În schimb, puteai să vezi ciobani și animale.

Foto: Viorel Simionescu